На плане мястэчка Крэва 1869 года, які захоўваецца ў школьным краязнаўчым музеі, пазначаны Васкрасенскія могілкі. Вядома таксама, што адзін з крэўскіх пагоркаў меў такую ж назву. Пасля разбуральных баёў І сусветнай вайны ад могілкаў нічога не засталося. Вывучыўшы план 1869 года і параўнаўшы яго з сучасным, а таксама правёўшы апытанне мясцовых старажылаў, удалося высветліць, што пагорак Васкрасенне ці Васкрасенскі з аднаіменнымі могілкамі знаходзіліся на вуліцы Багданаўскай недалёка ад цяперашняй школы. Як расказваюць старажылы, у час будаўнічых работ і добраўпарадкавання тэрыторыі, што праводзіліся пасля вайны і ў іншыя часы, на гэтым месцы трапляліся рэшткі старажытных надмагільных помнікаў і пахавальных скляпоў.